उत्तर प्रदेश में पिछले 24 घंटे में 329 और कोरोना मरीजों की मौत, सामने आए 18,125 नए मामले
उत्तर प्रदेश में पिछले 24 घंटों के दौरान कोरोना वायरस के 18,125 नए मामले सामने आए तथा कोविड-19 संक्रमित 329 और लोगों की मौत हो गई।
लखनऊ: उत्तर प्रदेश में पिछले 24 घंटों के दौरान कोरोना वायरस के 18,125 नए मामले सामने आए तथा कोविड-19 संक्रमित 329 और लोगों की मौत हो गई। चिकित्सा एवं स्वास्थ्य विभाग के अपर मुख्य सचिव अमित मोहन प्रसाद ने बुधवार को बताया कि पिछले 24 घंटों के दौरान राज्य में कोविड-19 संक्रमित 329 और लोगों की मौत हो गई और इसके साथ ही राज्य में इस वायरस से मरने वालों की संख्या बढ़कर 16,372 हो गई है। उन्होंने बताया कि पिछले 24 घंटों के दौरान राज्य में 18,125 नए मरीजों में कोविड-19 संक्रमण की पुष्टि हुई है जिसके साथ प्रदेश में अब तक 15 लाख 63 हजार 238 मरीज संक्रमित हो चुके हैं और इनमें से 13 लाख 40 हजार 251 मरीज ठीक भी हो गए हैं। प्रसाद ने बताया कि पिछले 11 दिनों के दौरान प्रदेश में कोविड-19 संक्रमण के उपचाराधीन मामलों में एक लाख चार हजार की कमी आई है और राज्य में इस वक्त इस बीमारी से उबरने का प्रतिशत 85.7 हो गया है। उन्होंने बताया कि गत 30 अप्रैल को प्रदेश में तीन लाख 10 हजार उपचाराधीन मामले थे जो अब घटकर दो लाख छह हजार 615 हो गए हैं।अपर मुख्य सचिव ने बताया कि पिछले 24 घंटों के दौरान राज्य में दो लाख 45 हजार से ज्यादा नमूनों की कोविड जांच की गई है। राज्य में अब तक चार करोड़ 36 लाख से ज्यादा नमूनों की जांच की जा चुकी है। वहीं कोविड-19 की दूसरी लहर में बरेली और उसके आसपास के कई गांवों में संक्रमण पैर पसार रहा है और कई ग्राम प्रधान अपने गांव में बीते कुछ दिनों में महामारी से कई लोगों की मौतों का दावा कर रहे हैं। केंद्रीय मंत्री संतोष गंगवार भी यहां के हालात को लेकर सवाल उठा चुके हैं, जबकि जिला प्रशासन का कहना है कि गांवों में सघन जांच के आदेश दिये गए हैं और मौतों का ऑडिट किया जाएगा। जिले के आंवला संसदीय क्षेत्र के नगर्रिया सतन गांव की प्रधान गुड्डी देवी का दावा है कि उनके गांव में बीते 10 दिनों में 12 लोगों की जान जा चुकी है। उन्होंने बताया कि वह इस बारे में एएनएम-सहायक नर्स से लेकर प्राथमिक स्वास्थ्य केंद्र के प्रभारी को भी सूचना दे चुकी हैं। वहीं, सेंथल टाउन एरिया के अध्यक्ष एजाज कम्बोज ने दावा किया कि उनके इलाके में बीते 15 दिनों में महामारी से 20 लोगों की जान जा चुकी है। बीजेपी के पूर्व जिलाध्यक्ष रवींद्र राठौर ने दावा किया कि नवाबगंज में पिछले 15 दिनों में विधायक केसर सिंह समेत 40 से ज्यादा लोग जान गंवा चुके हैं। जिले के दुनका गांव की प्रधान जरीन बेगम के मुताबिक बीते एक हफ्ते में छह लोग महामारी से मर चुके हैं तो वहीं गणेशपुर के प्रधान प्रेम सिंह दावा करते हैं कि उनके गांव में सात मई से छह लोगों की जान जा चुकी हैं।ये भी पढ़ें